དེ་ཡང་སྔ་དྲོ་ཆུ་ཚོད་༩།༠༠ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕོ་བྲང་མཇལ་འཕྲད་ཁང་དུ་ཆེད་ཕེབས་ཀྱིས་ཐོག་མར་སྐུའི་མཛད་འགན་ཆེན་པོ་གསུམ་ལས་འགྲོ་བ་མི་ཡོངས་ལ་བདེ་སྐྱིད་སྐྲུན་ཐབས་དང་།ཆོས་ལུགས་མཐུན་འབྲེལ་གྱི་སྐོར་དང་འབྲེལ་ནས་འགྲོ་བ་མིའི་རང་བཞིན་ལྷན་སྐྱེས་ནི་བྱམས་བརྩེ་ལྡན་པ་ཞིག་ཡིན་པ་དང་།དེའི་ཐོག་ལ་མིའི་རྣམ་དཔྱོད་བེད་སྤྱོད་བཏང་སྟེ་ཆོས་ལུགས་དང་མ་འབྲེལ་བའི་སྤྱོད་བཟང་གོང་སྤེལ་གཏོང་དགོས་པའི་སྐོར་དང་།འཚེ་བ་མེད་པའི་ལྟ་སྤྱོད་ཀྱི་ཐུག་ས་བྱམས་བརྩེ་ཡིན་པ་དང་།ཆོས་ལུགས་ཆེ་ཁག་ཚང་མའི་གཞི་རྩའི་བསླབ་བྱ་བྱམས་བརྩེ་ཡིན་པས་མཐུན་འབྲེལ་བྱེད་རྒྱུ་གལ་ཆེན་ཡིན་ཞེས་དང་།གཞན་ཡང་།བྱམས་བརྩེ་ནི་རང་གིས་དངོས་སུ་ཉམས་སུ་བླངས་ནས་གཞན་ལ་སྤེལ་དགོས་པ་དང་།ཚན་རིག་གི་ལམ་ནས་རྙེད་སོན་བྱུང་བའི་སྒྲུབ་བྱེད་དག་བེད་སྤྱོད་གཏོང་དགོས་ཞེས་སོགས་མགོན་པོ་གང་ཉིད་མཆོག་ནས་བྱམས་བརྩེ་དངོས་སུ་ཉམས་ལེན་གྱིས་གཞན་ལ་འཆད་བཞིན་ཡོད་པ་སོགས་བཀའ་གནང་བ་དང་།